b'\n_START_ARTICLE_\n\xc3\x86thelbald av Wessex\n_START_SECTION_\nLiv og virke\n_START_PARAGRAPH_\nHan sto som vitne p\xc3\xa5 sin fars chartere p\xc3\xa5 840-tallet som kongens s\xc3\xb8nn, og i 850 fikk han tittelen som ealdorman. I 855 ble han regent av Wessex mens hans far \xc3\x86thelwulf reiste til Roma. Hans eldre bror \xc3\x86thelstan d\xc3\xb8de i 851 eller kort tid etter. Hans yngre bror \xc3\x86thelberht ble konge av Kent._NEWLINE_\xc3\x86thelwulf kom tilbake et \xc3\xa5r senere etter \xc3\xa5 ha skaffet seg en ny hustru, den karolingske kong Karl den skalletes tretten \xc3\xa5r gamle datter Judith. I henhold til Asser, Alfred den stores biograf, hadde det i l\xc3\xb8pet av \xc3\x86thelwulfs frav\xc3\xa6r v\xc3\xa6rt en sammensvergelse for \xc3\xa5 hindre kongen \xc3\xa5 komme tilbake, enten av \xc3\x86thelbald, eller av \xc3\x86lhstan, biskop av Sherborne og \xc3\x86nwulf, ealdorman av Somerset, eller av alle tre. Det er ikke usannsynlig at \xc3\x86thelbald var involvert i en slik sammensvergelse grunnet at hans fars ekteskap med den unge Judith. Ekteskapet til en frankisk prinsesse som hadde sin egen kongelige slekt vil kunne frambringe en arving som var mer verdig til kongekronen enn \xc3\x86thelbald selv._NEWLINE_For \xc3\xa5 unng\xc3\xa5 innbyrdeskrig lot \xc3\x86thelwulf sin s\xc3\xb8nn \xc3\x86thelbald \xc3\xa5 fortsette \xc3\xa5 styre over Wessex (eller kun den vestlige delen av Wessex)) mens han selv tok styringen av Kent og andre \xc3\xb8stlige deler av kongeriket. Historikeren Ann Williams har datert begynnelsen p\xc3\xa5 \xc3\x86thelbalds styre til 855, og anser far og s\xc3\xb8nn som samkonger fra \xc3\x86thelwulf kom tilbake fra Roma i 856 og til hans d\xc3\xb8d i 858. Frav\xc3\xa6ret av noen mynter preget i \xc3\x86thelbalds navn i denne perioden antyder at myntutgivelsen fortsatte i \xc3\x86thelwulfs navn fram til hans d\xc3\xb8d. \xc3\x86thelbald ble deretter konge av Wessex mens \xc3\x86thelberht p\xc3\xa5 nytt ble konge av Kent._NEWLINE_Judiths prestisje som en frankisk prinsesse var s\xc3\xa5 stor at framfor \xc3\xa5 tape den og den kongelige forbindelsen til Frankerriket, giftet \xc3\x86thelbald med sin fars enke, til tross for kirkens motstand. Et ekteskap med stemor var \xc3\xa5 betrakte som blodskam. Lite er kjent om \xc3\x86thelbalds styre, og kun ett charter er blitt bevart. Det var bevitnet av kong \xc3\x86thelbald, kong \xc3\x86thelbert, og dronning Judith, noe som antyder at hans forhold til sin bror m\xc3\xa5 ha v\xc3\xa6rt godt._NEWLINE_\xc3\x86thelbald d\xc3\xb8de ved Sherborne i Dorset den 20. desember 860. Asser, som var fiendtlig innstilt til \xc3\x86thelbald grunnet hans oppr\xc3\xb8r mot faren og p\xc3\xa5 grunn av hans urimelige ekteskap, beskrev ham som \xc2\xabskjendig og grisk\xc2\xbb, og hans tid som konge som \xc2\xabto og et halvt lovl\xc3\xb8se \xc3\xa5r.\xc2\xbb  Han ble gravlagt i klosteret Sherborne Abbey._NEWLINE_Judith, to ganger dronning, ble barnl\xc3\xb8s i begge sine ekteskap med kongene i Wessex, men i sitt tredje ekteskap med Balduin I av Flandern, som ble inng\xc3\xa5tt i desember 863, ble hun f\xc3\xb8rst grevinne av Flandern og stammor til de senere grevene av Flandern. En av hennes s\xc3\xb8nner med Balduin giftet seg med \xc3\x86lfthryth, en datter av \xc3\x86thelbalds bror, Alfred den store. Hun ble ogs\xc3\xa5 stammor til Matilda av Flandern, ektefelle av Vilhelm av Normadie som erobret England i 1066.'